钦定古今图书集成/明伦汇编/氏族典/第119卷 > 陈伯茂
## 钦定古今图书集成/明伦汇编/氏族典/第119卷 > 陈伯茂

按《陈书始兴王伯茂传》：“伯茂字郁之，世祖第二子也。
封为始兴王，以奉昭烈王祀，加宁远将军，寻除使持
节都督南琅邪彭城二郡诸军事、彭城太守。天嘉二
年，进号宣惠将军，扬州刺史。伯茂性聪敏好学，谦恭
下士。又以太子母弟，世祖深爱重之。三年，除镇东将
军，开府仪同三司，东扬州刺史。废帝即位。时伯茂在”
都，刘师知等矫诏出高宗也，伯茂劝成之。师知等诛
后，高宗恐伯茂扇动朝廷，光大元年，乃进号中卫将
军，令入居禁中，专与废帝游处。是时，四海之望，咸归
高宗。伯茂深不平，日夕愤怨，数肆恶言。高宗以其无
能，不以为意。及建安人蒋裕与韩子高等谋反，伯茂
并阴豫其事。二年十一月，皇太后令黜废帝为临海
王。其日，又下令，命伯茂出居之。于路遇盗，殒于车中，
时年十八。